Fond detí a mládeže
Číslo:  34/2002

Materiál na rokovanie							
vlády SR

Dodatok

k novému zneniu návrhu na vyslovenie súhlasu s prevodom vlastníctva  majetku štátu v správe Fondu detí a mládeže

Podnet:					           Obsah materiálu:

Iniciatívny		 				1. Predkladacia správa
				2. Dodatok k materiálu 
				3. Príloha

                                        	

Predkladá:
Mgr. Martin Kugla
predseda  Rady
Fondu detí a mládeže 

Bratislava, 4. apríl 2002

PREDKLADACIA  SPRÁVA

Fond detí a mládeže predložil na rokovanie vlády dňa 13.2.2002 „Návrh na vyslovenie súhlasu s prevodom vlastníctva majetku štátu v správe FDaM“ na rokovaní vlády SR dňa 13.2.2002 bola zo strany  Ministerstva pre správu a privatizáciu národného majetku SR (ďalej lej „ministerstvo“) vznesená pripomienka ohľadne uplatňovania § 45 zákona č. 92/1991 Zb. o podmienkach prevodu majetku štátu na iné osoby v znení neskorších predpisov, na ktorej ministerstvo v celom rozsahu trvá.
Materiál bol vrátený na dopracovanie. Požadované bolo doplnenie materiálu v zmysle Smernice MPSPNM pre predkladanie žiadostí o výnimku podľa § 45 zákona č. 92/1991 Zb. a doplnenie dôvodovej správy o dôvody zrušenia časti B.2 uznesenia vlády SR č. 658/2001 ktorým vláda udelila predchádzajúci súhlas na predaj akcií obchodnej spoločnosti Hotely mládeže Slovakia a.s. v súlade s § 6 ods. 4 písm. d) zákona 189/1993 o Fonde detí a mládeže.
Požadované údaje sú obsahom predkladaného „Dodatku k návrhu na vyslovenie súhlasu s prevodom vlastníctva majetku štátu v správe FDaM.“

DODATOK

k materiálu na rokovanie vlády SR, číslo 165/2001 „Návrh na vyslovenie súhlasu s prevodom vlastníctva majetku štátu v správe Fondu detí a mládeže“ zo dňa 7. decembra 2001.

I.	zosúladenie predkladaného materiálu zo Smernicou MSPNM SR č. 7/1997 upravujúcou postup pri povoľovaní výnimiek podľa  § 45 zákona č. 92/1991 Zb.

V medzirezortnom pripomienkovom konaní ako aj na rokovaní vlády SR dňa 13.2.2002 bola zo strany  Ministerstva pre správu a privatizáciu národného majetku SR (ďalej lej „ministerstvo“) vznesená pripomienka ohľadne uplatňovania § 45 zákona č. 92/1991 Zb. o podmienkach prevodu majetku štátu na iné osoby v znení nesk. predpisov, na ktorej ministerstvo v celom rozsahu trvá. 

Fond detí a mládeže zaujíma k tejto pripomienke nasledovné stanovisko: zákon č. 189/1993 Z.z. o Fonde detí a mládeže v znení nesk. predpisov v § 3 ods. 3 konštatuje: „Majetok fondu nepodlieha právnym predpisom o privatizácii národného majetku“. Odkaz pod čiarou sa odvoláva na zákon č. 92/1991 Zb. o podmienkach prevodu majetku štátu na iné osoby v znení nesk. predpisov. Podľa § 6 ods. 4 písm. d) zákona č. 189/1993 Z.z. o FDaM môže „fond s predchádzajúcim súhlasom vlády SR vykonávať mimo obvyklého hospodárenia prevod vlastníctva majetku, ku ktorému má právo správy na iné osoby.“ Odkaz pod čiarou sa odvoláva na § 45 zákona č. 92/1991 Zb.. Podľa právnych stanovísk tento odkaz znamená použitie analogického postupu ako pri prevode vlastníctva majetku štátu podľa § 45 zákona č. 92/1991 Zb. s tým rozdielom, že FDaM predkladá žiadosť o prevod vlastníctva majetku prostredníctvom predsedu Rady FDaM priamo vláde SR. Ministerstvo si uplatnilo túto pripomienku po prvý krát napriek tomu, že FDaM už v minulosti viackrát predkladal návrhy na prevod vlastníctva majetku štátu priamo vláde SR bez použitia postupu uvedeného v § 45 zákona č. 92/1991 Zb.

Podľa § 45 ods. 5 citovaného zákona výnimky  ustanovení odsekov 1 a 4 tohoto paragrafu môže v odôvodnených prípadoch povoliť vláda SR na návrh ministerstva. Žiadosť o udelenie výnimky predkladá ministerstvu príslušné ministerstvo alebo iný ústredný orgán štátnej správy, ktoré je zakladateľom podniku alebo plní funkciu zakladateľa na základe osobitného zákona. Fond detí a mládeže nemá zakladateľa a žiadna právnická osoba neplní funkciu zakladateľa, bol zriadený zákonom NR SR č. 189/1993 z 15. júla 1993 s účinnosťou od 1.septembra 1993.

Na rokovaní so štátnym tajomníkom ministerstva dňa 15.2.2002 ohľadne použitia analogického postupu boli FDaM predložené materiály s uvedením obsahu žiadosti na povolenie výnimky, podľa ktorých má fond predložiť svoj materiál na rokovanie do vlády. Záverom rokovania bolo vypracovanie dodatku k predloženému materiálu do vlády SR, v ktorom budú doplnené údaje v súlade s pravidlami MPSPNM. Podľa týchto materiálov predložených ministerstvom má žiadosť zakladateľa na povolenie výnimky obsahovať:

a)	stanovisko zakladateľa, vrátane právneho stanoviska k prevodu, odôvodnenie prevodu so zhodnotením dopadu predaja častí majetku na hospodárenie a funkčnosť podniku (nepotrebnosť alebo nemožnosť využívania pri ďalšej činnosti štátneho podniku), vrátane účelu použitia finančných prostriedkov získaných odplatným prevodom majetku, návrh spôsobu prevodu
•	nevzťahuje sa na fond, vzhľadom k už vyššie spomenutému, že fond nemá zakladateľa
b)	vymedzenie a špecifikáciu majetku navrhovaného na prevod a jeho súvislosť s vypracovaným privatizačným projektom (LV, geometrický plán, prehlásenie o vylúčení reštitučných nárokov, u pozemkov uviesť katastrálne územie, druh pozemku, výmeru pozemku apod.) 
•	ide o prevod 5 kusov hromadných akcií akciovej spoločnosti Hotely mládeže Slovakia, a.s., kde je fond jediným akcionárom a ochranných známok detských časopisov Včielka a Zornička - známky č.186567 a č.186566 na Nadáciu mládeže Slovenska z dôvodu pripravovanej likvidácie a  následného zániku Fondu detí a mládeže

c)	nadobúdaciu hodnotu, oprávky a zostatkovú hodnotu- 
•	dňa 9.1.1995 na valnom zhromaždení MŠ SR ako zakladateľ a jediný akcionár HMS a.s. bezodplatne previedlo 5000 ks akcií v nominálnej hodnote po 100.000,-Sk na fond. Na valnom zhromaždení dňa 20.6.2001 sa rozhodlo o vydaní 5 kusov hromadných akcií, pričom každá jedna hromadná akcia nahrádza 1000 kusov neverejne obchodovateľných listinných akcií znejúcich na meno s menovitou hodnotou 100 000,-Sk, ktoré sa nachádzajú u akcionára. Hodnota akcií je 500,000.000,-Sk. V súčasnej dobe je zaregistrovaný zoznam akcionára týchto akcií na Stredisku cenných papierov SR.

•	fond v januári 2001 odkúpil na základe zmlúv o prevode práv k ochranným známkam zo dňa 19.1.2001 ochranné známky časopisov Včielka a Zornička od spoločnosti Hotely mládeže Slovakia, a.s. za kúpnu cenu spolu vo výške 202.396,50 Sk.

d)	cenu určenú znaleckým posudkom (posudok vyhotovený v príslušnom roku kedy sa prevod realizuje)
•	ochranné známky č.186566 - časopisu Zornička a č.186567 časopisu Včielka sú zaregistrované na Úrade priemyselného vlastníctva SR a zapísané v triede 41 - vydavateľská činnosť, vydávanie detského časopisu. Podľa znaleckého posudku č. 32/2000 zo dňa 28.12.2000 znalkyne Ing. Margity Mrázovej z odboru priemyselného vlastníctva je hodnota ochrannej známky „Zornička“- č. 186566 vo finančnom vyjadrení 114.000,-Sk a hodnota ochrannej známky „Včielka“- č. 186567 vo finančnom vyjadrení 217.700,-Sk. 

e)	žiadosť záujemcu o kúpu s návrhom kúpnej ceny, výpis z obchodného registra (u fyzickej osoby živnostenský list alebo rodný list) a finančné krytie
•	ide o bezoplatný prevod majetku štátu v správe fondu Nadácii mládeže Slovenska, ktorá je registrovaná v registri nadácií na Ministerstve vnútra zo dňa 18.7.2001 pod č. 203/Na-96/621, IČO: 36 069 787 so sídlom Pražská 11, 816 36 Bratislava

f)	v prípade návrhu prevodu formou obchodnej verejnej súťaže je potrebné predložiť aj podmienky a kritériá verejnej súťaže
•	netýka sa predloženého materiálu

g)	výpis z obchodného registra príslušného štátneho podniku, z ktorého sa prevádza majetok, stanovisko jej štatutárneho orgánu
•	fond je zapísaný v obchodnom registri Okresného súdu Bratislava I., odd. Po, vložka č. 331/B, štatutárnym orgánom je Rada Fondu detí a mládeže zastúpená jej predsedom. Stanovisko štatutárneho orgánu je vyjadrené a zdôvodnené vo vlastnom materiáli.

h)	zmluvu o uzavretí budúcej zmluvy na odplatný prevod, ktorá obsahuje podmienku pre uzavretie kúpnej zmluvy, a to schválenie vo vláde SR podľa § 45 ods. 5 zákona
•	netýka sa predloženého materiálu, ide o bezodplatný prevod 

i)	stanovisko Slovenského pozemkového fondu v prípade, že predmetom výnimky je majetok štátneho podniku hospodáriaceho na pôde
•	netýka sa predloženého materiálu

j)	v prípade ak ide o výnimku na odplatný prevod žiada štátny podnik obhospodarujúci lesný pôdny fond, súhlasné stanovisko orgánu štátmej správy lesného hospodárstva a poľovníctva
•	netýka sa predloženého materiálu

II.	Dôvody zrušenia časti B.2 uznesenia vlády SR č. 658/2001 ktorým vláda udelila predchádzajúci súhlas na predaj akcií obchodnej spoločnosti Hotely mládeže Slovakia a.s. v súlade s § 6 ods. 4 písm. d) zákona 189/1993 o Fonde detí a mládeže.

V materiáli „Návrh postupu Fondu detí a mládeže pri odplatnom prevode majetku obchodnej spoločnosti Hotely mládeže Slovakia, a. s. so sídlom v Bratislave.“ predloženým MŠ SR na rokovanie vlády dňa 11. júla 2001 boli v časti IV „alternatívy“ uvedené štyri možnosti ďalšieho postupu: 
I.	predaj jednotlivých Hotelov Junior formou výberového konania
II.	likvidácia akciovej spoločnosti
III.	prevod akcií akciovej spoločnosti, ktoré sú v správe Fondu detí a mládeže
IV.	prevod obchodných podielov dcérskych spoločností HMS, a. s. po ich založení,
pričom predkladateľ v „Závere“  navrhuje „vzhľadom na uvedený skutkový a právny stav a za účelom zmeny vlastníctva predmetných hotelov  dve alternatívy postupu:
A. v prípade súhlasu vlády SR s poskytnutím návratnej finančnej výpomoci vo výške 50,0 mil. Sk odsúhlasiť realizáciu odpredaja majetku fondu alternatívou 4 (uznesenia A.1, B.1, C.1, D.1, D.2,)
B. v prípade nesúhlasu vlády s poskytnutím návratnej finančnej výpomoci umožniť akcionárovi – Fondu detí a mládeže možnosť postupovať podľa všetkých alternatív, s tým, že akcionár zvolí najoptimálnejšiu variantu s cieľom najlepšieho zhodnotenia majetku HMS a.s. (uznesenia A.1, B.1, B.2, D.1, D.2,) 

Na rokovaní vlády bola zamietnutá varianta obsahujúca poskytnutie finančnej výpomoci (bod C.1 návrhu uznesenia) a vláda schválila akcionárovi – Fondu detí a mládeže možnosť postupovať podľa všetkých alternatív, s tým, že akcionár zvolí najoptimálnejšiu variantu s cieľom najlepšieho zhodnotenia majetku HMS a.s.

Následne a.s. Hotely mládeže Slovakia začala proces odpredaja majetku HMS a.s., pričom za najoptimálnejšiu variantu bol zvolený spôsob predaja jednotlivých hotelov. Výberové konanie je momentálne prebieha. 

Vláda SR uznesením č.248/2001 zo dňa 15.3.2001 uložila ministrovi školstva posúdiť opodstatnenosť FDaM a predložiť na rokovanie vlády návrh ďaľšieho postupu. Po rozhodnutí vlády SR - uznesenie č.714/2001 z 18.júla 2001 fond v súčasnom období realizuje bezodplatný prevod majetku štátu v správe fondu na Nadáciu mládeže Slovenska. Zároveň bol predložený na medzirezortné pripomienkovanie návrh zákona o zrušení Fondu detí a mládeže. 

Vzhľadom na skutočnosť, že k odpredaju akcií podľa uznesenia č. 658/2001 – bodu B.2 nedošlo a budúci výnos z odpredaja akcií, alebo samotných hotelov mal podľa „Koncepcie rozvoja FDaM“ slúžiť na vytvorenie istiny grantového fondu, navrhuje Rada Fondu detí a mládeže prevod týchto akcií na Nadáciu mládeže Slovenska, ktorá bude ďalej pokračovať v procese odpredaja uvedeného majetku.

Z uvedeného dôvodu predložila Rada fondu návrh na bezodplatný prevod akcií spoločnosti Hotely mládeže Slovenska, a.s. (ďalej len „HMS, a.s.“) a ochranných známok časopisov Včielka a Zornička na Nadáciu mládeže Slovenska. Ide o posledný majetok štátu v správe fondu, ktorý bol plánovaný na prevod do Nadácie mládeže Slovenska. Vo fonde tak ostane iba majetok určený na vysporiadanie záväzkov, po ktorom fond môže vstúpiť do likvidácie (prípadný zisk z likvidačného zostatku by mal byť podľa návrhu MŠ SR opäť prevedený na Nadáciu mládeže Slovenska).

Vzhľadom na návrh prevodu akcií HMS a.s. na Nadáciu mládeže Slovenska je potrebné zmeniť uznesenie vlády č. 658/2001 – v bode B.2, ktorým bol daný predbežný súhlas na odpredaj akcií HMS a.s. 

Vyhodnotenie pripomienkového konania

Po konzultácii s Úradom vlády bol dodatok poslaný na medzirezortné pripomienkové konanie iba na MSPNM SR z dôvodu, že dodatok reaguje na pripomienky MSPNM SR vznesené na rokovaní vlády dňa 13.2.2002, na základe ktorých bol materiál vrátený na dopracovanie. 

Zoznam oslovených subjektov: Ministerstvo pre správu a privatizáciu národného majetku SR, 

Počet oslovených subjektov: 	1
Zaslali do stanoveného termínu: 1
Zaslali po termíne :               	0
Vôbec nezaslali:		0
Subjekty, ktoré nemali pripomienky: 1
Počet vznesených pripomienok: 0
Počet akceptovaných : 0
Počet neakceptovaných, z toho zásadných :  0
Rozporové konanie: 0
Počet odstránených pripomienok: 0
Počet neodstránených pripomienok: 0

Rezort | Pripomienka | Typ | Vyh. | Spôsob vyhodnotenia

Ministerstvo pre správu a privatizáciu národného majetku SR

bez pripomienok
(príloha 1)